Krattblomsterfluer (Melangyna)

Krattblomsterfluer (slekten Melangyna) er en gruppe av fluer som tilhører familien blomsterfluer (Syrphidae). Det er kjent 33 arter, 9 av dem forekommer i Norge.

 Utseende 
Middelsstore (6-11 mm), slanke blomsterfluer, svarte, bakkroppen nesten alltid med gule flekker. Ansiktet er for det meste gult med en svart midtstripe. Antennene er vanligvis helt mørke. Fasettøynene er nakne eller med spredte, korte hår. Thorax er svart, mer eller mindre glinsende, bortsett fra scutellum som er gult. Beina er oftest for det meste svarte, men kan ha gule partier. Vingene er nokså smale, glassklare bortsett fra et brunt vingemerke. Bakkroppens grunnfarge er dypt svart. Vanligvis har den tre par lysgule eller gulhvite flekker, men disse kan mangle. Kontrasten mellom grunnfargen og flekkene er større enn hos de fleste andre blomsterfluer, dette kan være et godt kjennetegn på slekten.

 Levevis 
Larvene lever av bladlus. De voksne fluene besøker gjerne blomster. Noen av artene flyr tidlig på våren, andre kan treffes nesten hele sommerhalvåret.

 Utbredelse 
De fleste av artene er utbredt i den palearktiske sone. Ellers er slekten representert i alle verdensdeler bortsett fra Afrika og Sør-Amerika. Mange av artene er vidt utbredte.

 Systematisk inndeling med nordiske arter 

 Fluer (Brachycera)  
 Muscomorpha 
 høyerestående fluer [Cyclorrhapha)
 Aschiza
 familie blomsterfluer (Syrphidae)
 underfamilie Syrphinae
 slektsgruppe Syrphini
 slekten krattblomsterfluer, Melangyna Verrall, 1901 – 33 arter, ni i Norden
 nordlig krattblomsterflue, Melangyna arctica (Zetterstedt, 1838) – over det meste av Norge
 tidlig krattblomsterflue, Melangyna barbifrons (Fallén, 1817) – langs kysten i Sør-Norge
 fjellkrattblomsterflue, Melangyna coei Nielsen, 1971 – uvanlig, mest i fjellet
 matt krattblomsterflue, Melangyna compositarum (Verrall, 1873) – Sør-Norge
 lyngkrattblomsterflue, Melangyna ericarum (Collin, 1946) – sjelden, Nordvestlandet
 vårkrattblomsterflue, Melangyna lasiophthalma (Zetterstedt, 1843) – over det meste av Norge, men ikke spesielt vanlig
 sølvflekket krattblomsterflue, Melangyna lucifera Nielsen, 1980 – spredte funn i Sør-Norge
 mørk krattblomsterflue, Melangyna quadrimaculata (Verrall, 1873) – langs kysten i Sør-Norge
 blank krattblomsterflue, Melangyna umbellatarum (Fabricius, 1794) – nord til Nordland

 Litteratur 
 Bartsch, Hans; Binkiewicz, Elizabeth; Nasibov, Erik; Nordin, Anna; Rådén, Anders & Östman Torbjörn. 2009. Tvåvingar: Blomflugor. Diptera: Syrphidae: Syrphinae.  Nationalnyckeln till Sveriges flora och fauna. ArtDatabanken, SLU, Uppsala. CF. 408 sider. ISBN 978-91-88506-66-5
 Nielsen, Tore R. 1999. Check-list and distribution maps of Norwegian hoverflies with description of Platycheirus laskai nov. sp. (Diptera, Syrphidae). NINA Fagrapport 035. Norsk institutt for naturforskning.
 Nielsen, Tore R. Syrphidae checklist - Norway. www.syrphidae.com/checklist.php  - Sjekkliste over norske arter.
 Fauna Europaea Web Service (2004) Fauna Europaea version 1.1, www.faunaeur.org 
 Thompson, F.C. og Rotheray, G. 1998. Family Syrphidae. I: Papp, L. og Darvas, B. (red): Contributions to a Manual of Palaearctic Diptera. 3: 81-139. Science Herald, Budapest.
 Torp, E. 1994. Danmarks svirrefluer (Diptera: Syrphidae). Apollo Books, Stenstrup.

 Eksterne lenker 

 www.syrphidae.com/ – the Syrphidae website 
 Norsk Entomologisk forening – for deg som vil lære mer om insekter.

Kategori:Blomsterfluer